รายงานพิเศษ ปฏิรูปตำรวจ ปรับโครงสร้าง ลดภารกิจและเตรียมจัดระบบตำรวจติดตามบุคลสำคัญใหม่
คณะกรรมการพิจารณาร่างพระราชบัญญัติตำรวจแห่งชาติ พ.ศ. .... เดินหน้าปฏิรูปตำรวจอย่างต่อเนื่อง โดยหลังปรับโครงสร้าง ปรับลดภารกิจแล้ว ล่าสุดเตรียมจัดระบบตำรวจติดตามบุคคลสำคัญใหม่ 

การปฏิรูปประเทศของรัฐบาล โดยเฉพาะการปฏิรูปตำรวจที่มีนายมีชัย ฤชุพันธุ์ ประธานกรรมการร่างรัฐธรรมนูญ ทำหน้าที่เป็นประธานกรรมการพิจารณาร่างพระราชบัญญัติตำรวจแห่งชาติ เดินหน้าอย่างต่อเนื่องและคืบหน้าไปมากเกือบเสร็จสมบูรณ์แล้ว ทั้งนี้คณะกรรมการชุดนี้ได้มีการปรับหลักการใหม่ที่สำคัญหลายเรื่อง ทั้งการปรับโครงสร้างสำนักงานตำรวจแห่งชาติ ที่ยกเลิกคณะกรรมการนโยบายตำรวจแห่งชาติ หรือ ก.ต.ช. เหลือแต่คณะกรรมการข้าราชการตำรวจ หรือ ก.ตร. และให้โอนภารกิจของคณะกรรมการนโยบายตำรวจแห่งชาติทั้งหมดมาอยู่ที่คณะกรรมการข้าราชการตำรวจแทน ซึ่งคณะกรรมการข้าราชการตำรวจ จะมีหน้าที่แต่งตั้งผู้บัญชาการตำรวจแห่งชาติ และยังจะแต่งตั้งโยกย้ายข้าราชการตำรวจระดับสูงบางตำแหน่งอีกด้วย นอกจากนี้ ยังกำหนดหลักเกณฑ์การแต่งตั้งโยกย้ายข้าราชการตำรวจต้องอยู่ภายใต้องค์ประกอบ 3 ส่วน คือ อาวุโส  ผลงานเป็นที่ประจักษ์ชัด และความพึงพอใจของประชาชน ที่สำคัญยังแบ่งสายงานของตำรวจออกเป็น 4 สายงาน ประกอบด้วย งานสืบสวนสอบสวน งานป้องกันปราบปราม  งานเทคนิคและวิชาการ และงานบริหารและอำนวยการ ทั้งนี้ในสายงานที่ 1 งานสืบสวนสอบสวน จะยกระดับเจ้าพนักงานสอบสวนให้เป็นวิชาชีพเฉพาะเหมือนงานส่วนอื่นในกระบวนการยุติธรรม มีคุณสมบัติเฉพาะตำแหน่ง และมีค่าตอบแทนพิเศษเพื่อให้สามารถดำรงชีวิตได้อย่างพอเพียงและมีเกียรติ ส่วนสายงานที่ 2 ,3 และ 4 กำหนดให้ต้องเป็นผู้ที่มีคุณสมบัติเฉพาะทางตามลักษณะของหน่วยงาน

ในส่วนของคุณสมบัติของผู้บัญชาการตำรวจแห่งชาติ หรือ ผบ.ตร. ได้กำหนดให้ต้องผ่านเกณฑ์ ด้านระยะเวลา พื้นที่ การประเมินรายบุคคล ซึ่งหมายถึงข้าราชการตำรวจในชั้นสัญญาบัตรจะต้องดำรงตำแหน่งระดับชั้นต่างๆ ไปจนถึงรองผู้บัญชาการตำรวจแห่งชาติ รวมทั้งหมด 33 ปี โดยการกำหนดหลักเกณฑ์ดังกล่าวนี้ เพื่อป้องกันการเปลี่ยนแปลงหลักเกณฑ์เพื่อเอื้อประโยชน์แก่บางบุคคล

คณะกรรมการฯ ชุดนี้ ยังได้ให้ความสำคัญในเรื่องของการปรับลดภารกิจของตำรวจ โดยการกำหนดหลักเกณฑ์ให้ตำรวจกระจายภารกิจที่ไม่ได้เป็นงานของตำรวจออกไปให้องค์กรอื่นที่มีความพร้อม โดยเฉพาะให้องค์กรปกครองส่วนท้องถิ่นขนาดใหญ่ดำเนินการแทน และล่าสุดนายมีชัย ฤชุพันธ์ เปิดเผยว่า มีแนวคิดที่จะจัดระบบการปฏิบัติหน้าที่ของนายตำรวจติดตามอารักขาบุคคลสำคัญโดยการให้คณะรัฐมนตรีประกาศให้ชัดเจนว่าบุคคลตำแหน่งใดที่อยู่ในข่ายจะขอตัวเจ้าหน้าที่ตำรวจไปอารักขาได้และจะใช้จำนวนกี่นาย  เพื่อให้เกิดความชัดเจน ส่วนที่เหลือที่ไม่เข้าข่ายจะต้องกลับต้นสังกัด เพื่อกระจายลงพื้นที่ปฏิบัติหน้าที่อื่นต่อไป 
  
นอกจากนี้ ยังมีการจัดทำร่างพระราชบัญญัติการสอบสวนคดีอาญา เพื่อเป็นกฎหมายอำนวยความสะดวกให้กับประชาชนในกรณีจะเข้ารับบริการจากตำรวจให้ง่ายขึ้น เช่นการให้พนักงานสอบสวนทุกสถานีที่มีหน้าที่และอำนาจรับคำร้องทุกข์ไม่ว่าจะเกิดขึ้นท้องที่ใดเมื่อรับเรื่องแล้วให้ส่งเรื่องไปยังพนักงานสอบสวนที่มีเขตอำนาจโดยเร็ว โดยจะรวมไปถึงการกระทำผิดทางอาญาบนยานพาหนะด้วย